2014. gada Noteikumi Nr.

Rīgā (prot. Nr.            . §)

# Traktortehnikas un tās piekabju pārbūves noteikumi

Izdoti saskaņā ar

Ceļu satiksmes likuma

15. panta sesto daļu

**I. Vispārīgie jautājumi**

1. Noteikumi nosaka traktortehnikas un tās piekabju pārbūves kategorijas, veidus un pārbūves vispārīgo kārtību.

2. Šo noteikumu mērķis ir nodrošināt cilvēku veselībai, dzīvībai un apkārtējai videi nekaitīgas un ceļu satiksmes drošības prasībām atbilstošas traktortehnikas un tās piekabju ekspluatāciju.

3. Traktortehnikas un tās piekabju pārbūve ir traktortehnikas un tās piekabju agregātu, mezglu, sistēmu vai iekārtu uzstādīšana, pārveidošana, nomaiņa vai demontāža, kuras dēļ mainās traktortehnikas un tās piekabju uzskaites tehniskie dati vai galvenie konstruktīvie parametri.

4. Saskaņā ar šiem noteikumiem pārbūvi ir atļauts veikt tikai Latvijā reģistrētai traktortehnikai un tās piekabēm. Prasība par reģistrāciju neattiecas uz pārbūvējamām ātrgaitas piekabēm.

5. Par traktortehnikas vai tās piekabju pārbūvi neuzskata:

5.1. izmaiņas, kas neskar traktortehnikas uzskaites tehniskos datus un konstruktīvos parametrus (1. pielikums);

5.2. mezglu un agregātu maiņu, ja tiek izmantoti ražotāja paredzētie mezgli, agregāti vai stiprinājumi un tie tiek uzstādīti traktortehnikas vai traktor­tehnikas piekabes ražotāja paredzētajās vietās.

6. Pirmās kategorijas pārbūvi izvērtē Valsts tehniskās uzraudzības aģentūra (turpmāk – aģentūra) atbilstoši normatīvajiem aktiem par traktortehnikas un tās piekabju pārbūvi un valsts tehnisko apskati.

7. Dokumentus otrās un trešās kategorijas pārbūvei, lai saskaņā ar normatīvajiem aktiem par lauksaimniecībā vai mežsaimniecībā izmantojamo traktoru, piekabju un to sastāvdaļu atbilstības novērtēšanu novērtētu transport­līdzekļa atbilstību atsevišķa transportlīdzekļa apstiprināšanas prasībām, iesniedz vienā no šādām institūcijām:

7.1. sertifikācijas institūcijā, kas akreditēta nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību;

7.2. citā Eiropas Savienības dalībvalsts paziņotā sertifikācijas institūcijā (turpmāk – sertifikācijas institūcija).

8. Latvijā tiek atzīta citu Eiropas Savienības dalībvalstu, Eiropas Ekonomikas zonas līguma parakstītājvalstu un Turcijas traktortehnika un tās piekabes, kas pārbūvētas saskaņā ar šo valstu tehniskajām prasībām, ja par to ir izsniegts attiecīgajā valstī atzīts dokuments.

9. Ja traktortehnikas vai tās piekabes tehniskās ekspertīzes laikā konstatē neatbilstību šo noteikumu prasībām, pārbūvētājs to novērš un atkārtoti nodod traktortehniku vai tās piekabi tehniskajai ekspertīzei.

10. Ja traktortehnikas vai tās piekabes tehniskās ekspertīzes laikā sertifi­kācijas institūcija konstatē neatbilstību pārbūves tehniskajam projektam, pārbūvētājs to novērš vai izdara attiecīgas izmaiņas pārbūves tehniskajā projektā, saskaņo tās ar sertifikācijas institūciju un atkārtoti nodod traktortehniku vai tās piekabi tehniskajai ekspertīzei.

**II. Pārbūves kategorijas**

11. Traktortehnikas vai tās piekabju pārbūves veidus iedala trijās kategorijās:

11.1. pirmās kategorijas pārbūve (P1) – traktortehnikas vai tās piekabju individuāla pārbūve, kuru veicot tiek mainīti transportlīdzekļa uzskaites tehniskie dati un konstruktīvie parametri, kas minēti šo noteikumu 12. un 13. punktā, ja pārbūve un atbilstības novērtēšana notiek saskaņā ar traktortehnikas valsts tehniskās apskates prasībām un ceļu satiksmes drošības prasībām;

11.2. otrās kategorijas pārbūve vai izgatavošana (P2) – traktortehnikas vai tās piekabju individuāla pārbūve, kuru veicot tiek mainīta transportlīdzekļa konstrukcija un šo noteikumu 19. un 20. punktā minētie konstruktīvie parametri un pēc kuras var tikt mainīts transportlīdzekļa lietojuma mērķis un transport­līdzekļa kategorija saskaņā ar normatīvajiem aktiem par lauksaimniecībā vai mežsaimniecībā izmantojamo traktoru, piekabju un to sastāvdaļu atbilstības novērtēšanu. Pirms otrās kategorijas pārbūves uzsākšanas pārbūvētājs izstrādā traktortehnikas vai tās piekabes pārbūves tehnisko projektu (turpmāk – pārbūves tehniskais projekts), norādot tajā šo noteikumu 2. pielikumā minēto informāciju, un saskaņo to ar sertifikācijas institūciju;

11.3. trešās kategorijas pārbūve vai izgatavošana (P3) – traktortehnikas vai tās piekabju sērijveida pārbūve, kuru veicot tiek mainīti transportlīdzekļa konstruktīvie parametri un kuru veic komersants saskaņā ar normatīvajiem aktiem par lauksaimniecībā vai mežsaimniecībā izmantojamo traktoru, piekabju un to sastāvdaļu atbilstības novērtēšanu.

**III. Pirmās kategorijas pārbūves veidi**

12. Traktortehnikai pirmās kategorijas pārbūvi veic, ja:

12.1. maina stūres iekārtas konstrukciju, uzstādot tās pašas markas cita modeļa stūres pastiprinātāju un pēc šādas pārbūves nodrošinot atbilstošu stūres iekārtas darbību;

12.2. oriģinālā tilta vietā uzstāda tās pašas markas traktortehnikas rūpnieciski izgatavotu tiltu;

12.3. uzstāda tās pašas markas traktortehnikas kabīni.

13. Traktortehnikas piekabei pirmās kategorijas pārbūvi veic, ja ātrgaitas piekabi pārbūvē par traktortehnikas piekabi.

**IV. Pirmās kategorijas pārbūves vispārīgā kārtība**

14. Pirmās kategorijas pārbūvi atļauts veikt bez iepriekšējas saskaņošanas.

15. Traktortehnikas vai tās piekabes īpašnieks (turētājs) pārbūvi veic atbilstoši šo noteikumu 12. un 13. punktā minētajiem pārbūves veidiem.

16. Pēc pārbūves pārbūvētājs uzrāda pārbūvēto traktortehniku vai tās piekabi aģentūrai.

17. Aģentūra novērtē traktortehnikas vai tās piekabes atbilstību ceļu satiksmes drošības un valsts tehniskās apskates prasībām un izsniedz traktor­tehnikas un tās piekabju pirmās kategorijas pārbūves protokolu (3. pielikums).

18. Piecu darbdienu laikā pēc šo noteikumu 17. punktā minētā protokola saņemšanas traktortehnikas vai tās piekabes īpašnieks (turētājs) pārbūvi reģistrē aģentūrā. Ja pārbūve netiek reģistrēta piecu darbdienu laikā, traktortehnikas vai piekabes īpašnieks atkārtoti veic šo noteikumu 16. punktā minēto darbību.

**V. Otrās kategorijas pārbūves veidi**

19. Traktortehnikai otrās kategorijas pārbūvi (izņemot pārbūvi ar tās pašas markas traktortehnikas rūpnieciski izgatavotām detaļām) veic, ja:

19.1. maina stūres iekārtas konstrukciju (izņemot tās pašas markas cita modeļa stūres pastiprinātāja uzstādīšanu, ja pēc šādas pārbūves tiek nodrošināta atbilstoša stūres iekārtas darbība);

19.2. kabīni maina pret citas markas traktora kabīni, kuras stiprinājumi atbilst kabīnes izmēriem;

19.3. traktoram uzstāda rūpnieciski izgatavotu papildu degvielas tvertni vai to uzstāda citā vietā, nekā to paredzējis ražotājs;

19.4. oriģinālā tilta vietā uzstāda citas markas traktortehnikas rūpnieciski izgatavotu tiltu;

19.5. maina šasijas konstrukciju, tādējādi mainot arī traktora vispārējos gabarītus un klīrensu;

19.6. traktortehniku aprīko un pielāgo darbam mežā;

19.7. traktortehnikas motoru nomaina pret citas markas motoru.

20. Traktortehnikas piekabei otrās kategorijas pārbūvi veic, ja:

20.1. maina sakabes ierīces konstrukciju;

20.2. maina bremžu iekārtu;

20.3. oriģinālā tilta vietā uzstāda citas kategorijas traktortehnikas piekabes tiltu;

20.4. pagarina vai saīsina piekabes rāmi;

20.5. piekabi pārbūvē par kravas pašizgāzēju, kas atbilst standartam LVS EN 1853+A1:2010 "Lauksaimniecības mašīnas. Pašizgāzējpiekabes. Drošums";

20.6. piekabi pārbūvē par kokvedēja piekabi;

20.7. piekabi pārbūvē par cisternu.

**VI.****Otrās kategorijas pārbūves vispārīgā kārtība**

21. Traktortehnikas vai tās piekabes otrās kategorijas pārbūvi veic saskaņā ar šo noteikumu 4. pielikumā minētajām būtiskajām tehniskajām prasībām un atbilstoši sertifikācijas institūcijā saskaņotajam pārbūves tehniskajam projektam.

22. Pārbūvētājs iesniedz sertifikācijas institūcijā šādus dokumentus:

22.1. iesniegumu par traktortehnikas vai tās piekabes otrās kategorijas pārbūvi (iesnieguma veidlapas paraugs – sertifikācijas institūcijas tīmekļa vietnē), norādot tajā šo noteikumu 5. pielikumā minēto informāciju;

22.2. pārbūves tehnisko projektu (divos eksemplāros), norādot tajā šo noteikumu 2. pielikumā minēto informāciju.

23. Iesniedzot iesniegumu elektroniska dokumenta veidā, šo noteikumu 22. un 24. punktā minētos dokumentus ieskenē un pievieno datnes veidā. Dokumentus noformē un paraksta normatīvajos aktos noteiktajā kārtībā atbilstoši elektronisko dokumentu noformēšanas prasībām.

24. Ja transportlīdzekļa šasijas numurs nav nosakāms, iesniegumam pievieno īpašuma tiesības apliecinoša dokumenta kopiju un deklarāciju par pārbūvējamā transportlīdzekļa piederību (6. pielikums). Ja transportlīdzeklis faktiski atbilst iesniegtajiem dokumentiem, sertifikācijas institūcija piešķir un iekaļ jaunu šasijas numuru.

25. Sertifikācijas institūcija reģistrē šo noteikumu 22. punktā minētos dokumentus, izvērtē pārbūves tehnisko projektu un 15 dienu laikā pieņem lēmumu par pārbūves tehniskā projekta saskaņošanu vai saskaņošanas atteikumu.

26. Pārbūves tehnisko projektu nesaskaņo, ja tas neatbilst normatīvajos aktos noteiktajām būtiskajām tehniskajām prasībām.

27. Pēc saskaņošanas viens pārbūves tehniskā projekta eksemplārs paliek glabāšanā sertifikācijas institūcijas arhīvā, bet otru eksemplāru sertifikācijas institūcija nodod pārbūvētājam.

28. Pēc otrās kategorijas pārbūves pārbūvētājs uzrāda pārbūvēto traktor­tehniku vai tās piekabi ekspertīzei tai sertifikācijas institūcijai, kurā tika saskaņots pārbūves tehniskais projekts.

29. Ja pārbūve veikta atbilstoši šo noteikumu prasībām, sertifikācijas institūcija izsniedz pārbūvētājam atzinumu par pārbūvētās traktortehnikas vai tās piekabes atbilstību otrās kategorijas pārbūves prasībām (7. pielikums).

30. Sertifikācijas institūcija elektronisko dokumentu apriti regulējošajos normatīvajos aktos noteiktajā kārtībā šo noteikumu 29. punktā minēto atzinumu var izsniegt elektroniska dokumenta veidā, ja iesnieguma iesniedzējs ir izteicis šādu lūgumu.

31. Piecu darbdienu laikā pēc šo noteikumu 29. punktā minētā atzinuma saņemšanas traktortehnikas vai tās piekabes īpašnieks (turētājs) pārbūvi reģistrē aģentūrā. Ja pārbūve netiek reģistrēta piecu darbdienu laikā, traktortehnikas vai piekabes īpašnieks atkārtoti veic šo noteikumu 28. punktā minēto darbību.

**VII. Trešās kategorijas pārbūves vispārīgā kārtība**

32. Trešās kategorijas pārbūvi drīkst veikt Latvijā reģistrēta juridiskā persona, kas tirgū piedāvā šādu pakalpojumu.

33. Komersants traktortehnikas vai tās piekabes sērijveida pārbūvi veic saskaņā ar lauksaimniecībā vai mežsaimniecībā izmantojamo traktoru, piekabju un to sastāvdaļu atbilstības novērtēšanas noteikumiem.

34. Sērijveidā pārbūvētas traktortehnikas vai tās piekabes atbilstību novērtē saskaņā ar lauksaimniecībā vai mežsaimniecībā izmantojamo traktoru, piekabju un to sastāvdaļu atbilstības novērtēšanas noteikumiem.

35. Pārbūvētās traktortehnikas vai tās piekabju atbilstību apliecina nacionālais tipa sertifikāts.

**VIII. Rīcība strīda gadījumā, lēmumu apstrīdēšana un pārsūdzēšana**

36. Aģentūras lēmumus var apstrīdēt Zemkopības ministrijā Administratīvā procesa likumā noteiktajā kārtībā.

37. Zemkopības ministrijas lēmumu var pārsūdzēt tiesā Administratīvā procesa likumā noteiktajā kārtībā.

**IX. Noslēguma jautājums**

38. Atzīt par spēku zaudējušiem Ministru kabineta 2006. gada 28. marta noteikumus Nr. 245 "Traktortehnikas un tās piekabju pārbūves noteikumi" (Latvijas Vēstnesis, 2006, 58. nr.; 2011, 91. nr.).

Ministru prezidente Laimdota Straujuma

Zemkopības ministrs Jānis Dūklavs